Ir-Regolament tal-Kummissjoni (KEE) Nru 424/89
ta' l-20 ta' Frar 1989
dwar il-klassifikazzjoni ta' ċerti oġġetti fin-nomenklatura maqgħuda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar it-tariffa u nomenklatura statistika u dwar it-Tariffa Doganali Komuni [1]), kif l-aħħar emendat permezz tar-Regolament (KEE) Nru 20/89 [2]), u b'mod partikolari l-Artikolu 9 tiegħu,
Billi sabiex tiġi żgurata l-applikazzjoni uniformi tan-nomenklatura maqgħuda annessa mar-Regolament tal-Kummissjoni (KEE) Nru 2658/87 dwar il-klassifikazzjoni tat-tariffa ta' tracksuits immaljati, li huma lbiesi koperti bil-kodiċi NM 6112 u 6211, u biex jiġu speċifikati uħud mill-karatteristiċi tagħhom dwar ilbiesi oħra koperti bl-imsemmija nomenklatura;
Billi l-kodiċi NM 6103, 6104, 6203 u 6204 jkopru, fost l-oħrajn, settijiet kif definkiti bin-Nota 3 (b) tal-Kapitoli 61 u 62;
Billi tracksuits jintlibsu esklussivament jew prinċipalment f'attivitajiet sportivi, dak il-kriterju, għall-kuntrarju, mhux essenzjali għall-klassifikar tas-settijiet;
Billi t-terminu "sett" ma jinkludix tracksuits, hu meħtieġ li tiġi stabbilita distinzjoni korretta, skond in-nomenklatura maqgħuda, bejn dawn iż-żewġ tipi ta' ħwejjeġ;
Billi tracksuits huma magħmulha minn żewġ biċċiet ħwejjeġ, libsa maħsuba li tgħatti l-parti ta' fuq tal-ġisem u qalziet; settijiet jistgħu ukoll ikunu magħmula bl-istess mod;
Billi dak l-ilbies, ta' tracksuits kif ukoll settijiet, maħsuba li jgħattu l-parti ta' fuq tal-ġisem ħafna drabi jista' jkollu apertura sħiħa jew parzjali fuq quddiem;
Billi mill-banda l-oħra il-karatteristiċi komuni ta' tracksuits u settijiet imsemmija hawn fuq, jagħmluha diffiċli fil-prattika li ssir distinzjoni korretta bejn dawk iż-żewġ tipi ta' lbies; mill-banda l-oħra tracksuits huma maħsuba għal funzjoni speċifika ħafna meta mqabbla ma' dik tas-settijiet;
Billi meta dawk il-komponenti ta' tracksuits li huma maħsuba li jgħattu l-parti ta' fuq tal-ġisem ikollhom apertura fuq quddiem, dik l-apertura tkun maqfula ġeneralment permezz tal-qfil ta' żipp iżda l-imsemmija lbies jista' jkollhom ukoll sistemi oħra ta' qfiel; dawk is-sistemi ta' qfiel jistgħu ma jkunux ta' għamla li t-tracksuits jitilfu l-karatteristika essenzjali tagħhom; għalhekk, meta l-ilbies maħsub li jgħatti l-parti ta' fuq tal-ġisem ikollu apertura sħiħa fuq quddiem, is-sistemi ta' qfiel huma ristretti għall-qfil b'żipp, press-studs jew velkro; iżda, meta l-apertura tkun biss parzjali, f'ċerti ċirkostanzi din tista' tinqafel b'kull tip ta' buttuni;
Billi l-miżuri li provduti f'dan ir-Regolament huma skond l-opinjoni tal-Kumitat dwar in-Nomenklatura;
ADOTTAT DAN IR-REGOLAMENT:
Artikolu 1
Għall-finijiet tal-klassifikazzjoni ta' tracksuits fil-kodiċi NM 6112 jew 6211, meta l-ilbies maħsub li jgħatti l-parti ta' fuq tal-ġisem ikollu apertura sħiħa fuq quddiem din għandha tinqafel permezz ta' qfil b'żipp, press-studs jew velkro.
Meta, iżda, l-apertura fuq quddiem tkun parzjali, din tista' tinqafel ukoll b'kull tip ta' buttuni, kemm-il darba dik l-apertura ma tkunx akbar minn terz tat-tul ta' l-ilbies imkejjel mill-għonq.
Artikolu 2
Dan ir-Regolament għandu jidħol fis-seħħ fil-15 ta' Marzu 1989.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fl-20 ta' Frar 1989.